Broj: 711-I-1468-M-98/23-02-24

Zagreb, 02. lipnja 2023.

**SEBASTJAN GRABAR**

Vršitelj dužnosti direktora, PLZET d.o.o.

**Predmet: mišljenje na zahtjev obveznika Sebastjana Grabara,**

- daje se

Povjerenstvo za odlučivanje o sukobu interesa (dalje: Povjerenstvo) dana 17. svibnja 2023. pod brojem 711-U-4445-M-98/23-01-28 zaprimilo je zahtjev za davanjem mišljenja koji je podnio obveznik Sebastjan Grabar, vršitelj dužnosti direktora trgovačkog društva PLZET d.o.o.

U podnesenom zahtjevu obveznik je naveo da je direktor trgovačkog društva PLZET d.o.o., u 100% vlasništvu Grada Buzeta te da sukladno Pravilniku o sistematizaciji radnih mjesta navedeno društvo ima definirana tri radna mjesta i to: direktor društva, voditelj financijsko računovodstvenih poslova i voditelj tehničkih poslova. Naveo je da direktor ujedno obavlja i poslove voditelja tehničkih poslova. Tvrdi da mu imenovanjem na mjesto člana uprave-direktora nije prestala obveza izvršavanja poslova iz Ugovora o radu za radno mjesto voditelja tehničkih poslova. Također navodi da društvo ima financijska ograničenja zbog kojih je funkcioniranje društva jedino moguće ako direktor ujedno obavlja i jedan od poslova iz sistematizacije radnih mjesta. Slijedom navedenog, postavlja upit je li u navedenoj situaciji članu uprave-direktoru društva dozvoljena isplata drugih primitaka kao što su božićnica, regres, dar za dijete, bonus za ostvarene rezultate i slično.

Na zahtjev Povjerenstva imenovani je dana 18. svibnja 2023. godine dostavio ugovore o radu iz kojih je vidljivo da obveznik sa trgovačkim društvom „Plzet“ d.o.o. ima zaključene ugovore o radu za radno mjesto voditelja tehničkih poslova u trajanju od 40 sati tjedno i za radno mjesto člana uprave-direktora također u trajanju od 40 sati tjedno.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 9. sjednici održanoj 02. lipnja 2023., obvezniku daje mišljenje, kako slijedi.

Povjerenstvo ističe da je zahtjev obveznika razmatran u kontekstu odredbe članka 7. stavka 1. točke d) ZSSI-a kojom je propisano da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da obveznik koji obnaša dužnost direktora trgovačkog društva u vlasništvu jedinice lokalne samouprave i koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, dar za dijete i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, a što je obveznicima zabranjeno člankom 7. stavkom 1. točkom d) ZSSI-a.

Međutim, u slučaju kada obveznik uz dužnost direktora trgovačkog društva u vlasništvu jedinice lokalne samouprave u navedenom društvu povremeno obavlja i druge poslove regulirane ugovorom o radu ili aneksom tog ugovora u tom bi svojstvu isti stekao pravo na primitke regresa, božićnice i slično, odnosno mogao bi temeljem obavljanja tog posla primiti navedene naknade, jer u tom slučaju iste ne bi bile primljene povodom obnašanja dužnosti direktora trgovačkog društva, već za obavljanje druge djelatnosti, slijedom čega se ne bi radilo o dodatnoj naknadi za poslove obnašanja dužnosti direktora.

U konkretnom slučaju obveznik uz obnašanje dužnosti direktora trgovačkog društva PLZET d.o.o. u vlasništvu jedinice lokalne samouprave, na temelju sklopljenog ugovora o radu za radno mjesto voditelja tehničkih poslova obavlja i druge poslove te stoga može primati sve naknade koje primaju zaposlenici navedenog trgovačkog društva, a na koje ne bi imao pravo da obnaša samo dužnost direktora trgovačkog društva. Nadalje, obveznik je obrazložio da trgovačko društvo u kojem obnaša dužnost ima financijska ograničenja te da može funkcionirati jedino ako uz obnašanje dužnosti direktora obavlja i poslove iz sistematizacije radnih mjesta, konkretno voditelja tehničkih poslova.

Međutim, Povjerenstvo napominje obvezniku, a obzirom je temeljem dostavljenih ugovora uočilo da ima zaključen ugovor o radu za radno mjesto direktora trgovačkog društva „Plzet“ d.o.o. u trajanju od 40 sati tjedno, te ugovor za radno mjesto voditelja tehničkih poslova u trajanju od 40 sati tjedno, da poslove radnog mjesta voditelja tehničkih poslova u navedenom trgovačkom društvu može obavljati u trajanju od 8 do 10 sati tjedno. Slijedom toga, ukazuje se obvezniku da je svoja prava i obveze iz radnog odnosa dužan urediti sukladno važećim odredbama Zakonu o radu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Sebastjan Grabar, elektroničkom dostavom
2. Pismohrana